作者：无名氏
词牌/韵律：六州

paragraphs: 双凤落，佳气蔼龙山。
澄江左，清湖右，日夜海潮翻。
因吉地、卜筑圜坛。
宏基隆陛级，神位周环。
边陲静、挂起櫜鞬。
奠枕海隅安。
三年亲祀，一阳初动，虔修大报，高处紫烟燔。
看鸣銮，钩陈肃，天仗转，朔风寒。
孤竹管，云和瑟，乐奏彻天关。
嘉笾荐、玉奠璵璠。
奉神欢。
九霄瑞气起祥烟。
来如风马欻然。
还留福，已滋繁。
回龙驭，升丹阙，布皇泽，春色满人间。